Vernederende Brexit-nederlaag vir May | Maroela Media
Theresa May, die Britse premier, verlaat 10 Downing Street om 'n verklaring in die Laerhuis in Londen te lewer (14 Januarie 2019). Foto: Xinhua/Tim Ireland
Theresa May, die Britse premier, word weer eens deur 'n mosie van wantroue in die gesig gestaar nadat parlementslede Dinsdag teen haar Brexit-ooreenkoms gestem het.
Die voorgestelde plan is met 'n meerderheid van 432 teenoor 202 stemme verwerp. Dit was 'n verbysterende nederlaag vir May en het daartoe gelei dat Jeremy Corbyn, die opposisieleier, 'n mosie van wantroue in May ingestel het.
Daar sal Woensdagaand (plaaslike tyd) oor dié mosie gedebatteer en gestem word.
BBC berig May het nadat daar teen die Brexit-plan gestem is gesê sy sal volgende week na die laerhuis terugkeer met 'n alternatiewe Brexit-plan – mits sy vanaand die mosie van wantroue oorleef.
"Hierdie huis het gepraat en die regering sal luister," het May Dinsdag gesê. Sy het aangebied dat tussenparty-gesprekke gehou kan word om die pad vorentoe te bepaal.
Reuters berig May het bygevoeg die stemuitslag is aanduiding daarvan dat die laerhuis nie die Brexit-ooreenkoms ondersteun nie, maar dat dit geen aanduiding gee van wat presies hulle wel steun nie.
"Vanaand se stemmery sê niks oor hoe die laerhuis beplan om gehoor te gee aan die besluit wat die mense van Brittanje geneem het tydens die referendum wat die parlement gekies het om te hou, of selfs of hierdie huis beplan om dit steeds te doen nie," het sy gesê.
Met tyd aan die uitloop tot 29 Maart, die datum waarop Brittanje veronderstel is om die Europese Unie te verlaat, is die Verenigde Koninkryk nou in 'n diep politieke krisis gedompel waarin hy moet besluit hoe, en selfs of hy gaan voortgaan, om die EU te verlaat.
Dis lekker in die "comfort zone" van die EU. Dis hoekom baie mense dit nie steun nie. Die EU is in groot moeilikheid ongeag Brexit. Die Britte moes lankal gee pad het. Angela Merkel het die EU groot skade berokken.
Eers stem die meerderheid van die Britse kiesers VIR Brexit, en sedertdien baklei almal daaroor. Iets maak nie sin nie.
Dis maar dieselfde as 'n gewelddadige protesoptog teen 'n ANC-munisipaliteit se swak dienslewering, maar volgende verkiesing stem almal maar weer ANC.
Arme vrou word gekruisig vir dit wat die landsburgers voor gestem het. Haar voorganger het summier bedank en nou word sy uitgemaak as onbevoeg. Lyk my die hele parlement is onbevoeg. Ten minste probeer sy die saak beredder.